Oficialusis leidinys L 184 , 23/07/2003 p. 0009 - 0012



Komisijos direktyva 2003/70/EB 2003 m. liepos 17 d. iš dalies pakeičianti Tarybos direktyvą 91/414/EEB, kad būtų įrašytos veikliosios medžiagos mekopropas, P-mekopropas ir propikonazolas (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2003/68/EB [2], ypač į jos 6 straipsnio 1 dalį, kadangi: (1) 1992 m. gruodžio 11 d. Komisijos reglamente (EEB) Nr. 3600/92, nustatančiame išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles [3] su paskutiniais pakeitimais, padarytais Reglamentu (EB) Nr. 2266/2000 [4], pateiktas vertintinų veikliųjų medžiagų sąrašas dėl jų galimo įrašymo į Direktyvos 91/414/EEB I priedą. Tame sąraše yra mekopropas, P-mekopropas ir propikonazolas. (2) Tų veikliųjų medžiagų poveikis žmonių sveikatai ir aplinkai kelių pranešėjų siūlomais naudojimo atvejais buvo įvertintas pagal Reglamente (EEB) Nr. 3600/92 nustatytas nuostatas. Pagal 1994 m. balandžio 27 d. Komisijos reglamentą (EB) Nr. 933/94, nustatantį augalų apsaugos produktų veikliąsias medžiagas ir skiriantį ataskaitų rengėjas valstybes nares Komisijos reglamentui (EEB) Nr. 3600/92 įgyvendinti [5], su paskutiniais pakeitimais, padarytais Reglamentu (EB) Nr. 2230/95 [6], buvo paskirtos šios valstybės narės pranešėjos, kurios savo ruožtu pateikė Komisijai atitinkamas įvertinimo ataskaitas ir rekomendacijas pagal Reglamento (EEB) Nr. 3600/92 7 straipsnio 1 dalies c punktą: mekopropui – valstybė narė pranešėja Danija, o visa reikalinga informacija buvo pateikta 1999 m. rugpjūčio 31 d.; P-mekopropui – valstybė narė pranešėja Danija, o visa reikalinga informacija buvo pateikta 1999 m. sausio 7 d.; propikonazolui – valstybė narė pranešėja Suomija, o visa atitinka informacija buvo pateikta 1998 m. lapkričio 30 d. (3) Tas įvertinimo ataskaitas peržiūrėjo valstybės narės ir Komisija Maisto grandinės ir gyvūnų sveikatos nuolatiniame komitete. (4) Visų veikliųjų medžiagų peržiūros buvo baigtos 2003 m. balandžio 15 d. pateikiant Komisijos mekopropo, P-mekopropo ir propikonazolo peržiūros ataskaitas. (5) Mekopropo, P-mekopropo ir propikonazolo peržiūros metu nenustatyta jokių neišspręstų klausimų arba problemų, dėl kurių reikėtų konsultuotis su Augalų moksliniu komitetu. (6) Atlikus įvairius patikrinimus paaiškėjo, kad savo sudėtyje mekopropo, P-mekopropo ir propikonazolo turintys augalų apsaugos produktai apskritai galėtų atitikti Direktyvos 91/414/EEB 5 straipsnio 1 dalies a ir b punktų reikalavimus, ypač tais naudojimo atvejais, kurie buvo patikrinti ir išsamiai aprašyti Komisijos peržiūros ataskaitoje. Dėl to šias veikliąsias medžiagas tikslinga įrašyti į I priedą siekiant užtikrinti, kad augalų apsaugos produktai, savo sudėtyje turintys minėtų veikliųjų medžiagų, visose valstybėse narėse galėtų būti įregistruojami laikantis tos direktyvos nuostatų. (7) Komisijos peržiūros ataskaita reikalinga tam, kad valstybės narės tinkamai įgyvendintų keletą Direktyvoje 91/414/EEB nustatytų vienodų principų skirsnių. Dėl to tikslinga numatyti, kad valstybės narės sudarytų galimybę visoms suinteresuotoms šalims susipažinti su parengta peržiūros ataskaita (išskyrus konfidencialią informaciją). (8) Prieš įrašant veikliąją medžiagą į I priedą turėtų būti palikta pakankamai laiko, kad valstybės narės ir suinteresuotos šalys galėtų pasirengti vykdyti naujus reikalavimus, susijusius su įrašymu. (9) Po įrašymo būtinas tinkamas laikotarpis, kad valstybės narės galėtų įgyvendinti Direktyvos 91/414/EEB nuostatas dėl augalų apsaugos produktų, savo sudėtyje turinčių mekopropo, P-mekopropo arba propikonazolo, o svarbiausia peržiūrėti esamas registracijas, kad būtų užtikrinta, jog yra įvykdytos Direktyvos 91/414/EEB I priede nustatytos sąlygos dėl tų veikliųjų medžiagų. Ilgesnis laikotarpis turėtų būti suteiktas išsamiems kiekvieno augalų apsaugos produkto dokumentams pateikti ir įvertinti pagal Direktyvoje 91/414/EEB nustatytus vienodus principus. (10) Dėl to Direktyva 91/414/EEB turėtų būti iš dalies atitinkamai keičiama. (11) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę, PRIĖMĖ ŠIĄ DIREKTYVĄ: 1 straipsnis Direktyvos 91/414/EEB I priedas yra iš dalies keičiamas, kaip nurodyta šios direktyvos priede. 2 straipsnis Valstybės narės priima ir paskelbia įstatymus ir kitus teisės aktus, kurie, įsigalioję ne vėliau kaip iki 2004 m. lapkričio 30 d., įgyvendina šią direktyvą. Apie tai jos nedelsdamos praneša Komisijai. Jos tas nuostatas taiko nuo 2004 m. gruodžio 1 d. Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 3 straipsnis 1. Valstybės narės peržiūri kiekvieno augalų apsaugos produkto, savo sudėtyje turinčio mekopropo, P-mekopropo arba propikonazolo registraciją, kad būtų laikomasi Direktyvos 91/414/EEB I priede išdėstytų sąlygų, susijusių su šiomis medžiagomis. Prireikus jos, ne vėliau kaip iki 2004 m. lapkričio 30 d., iš dalies pakeičia arba panaikina registracijas pagal Direktyvos 91/414/EEB nuostatas. 2. Visus registruotus augalų apsaugos produktus, savo sudėtyje turinčius vienintelės veikliosios medžiagos mekopropo, P-mekopropo arba propikonazolo arba kaip vienos iš kelių veikliųjų medžiagų, kurių visos į Direktyvos 91/414/EEB I priedą buvo įrašytos ne vėliau kaip iki 2004 m. gegužės 31 d., valstybės narės, taikydamos Direktyvos 91/414/EEB VI priede numatytus vienodus principus, įvertina iš naujo pagal dokumentus, atitinkančius tos direktyvos III priedo reikalavimus. Remdamosi šiuo įvertinimu, jos nusprendžia, ar produktas atitinka Direktyvos 91/414/EEB 4 straipsnio 1 dalies b, c, d ir e punktų sąlygas. Prireikus jos, ne vėliau kaip iki 2008 m. gegužės 31 d., iš dalies pakeičia arba panaikina registraciją. 4 straipsnis Ši direktyva įsigalioja 2004 m. birželio 1 d. 5 straipsnis Ši direktyva skirta valstybėms narėms. Priimta Briuselyje, 2003 m. liepos 17 d. Komisijos vardu David Byrne Komisijos narys [1] OL L 230, 1991 8 19, p. 1. [2] OL L 177, 2003 7 16, p. 12. [3] OL L 366, 1992 12 15, p. 10. [4] OL L 259, 2000 10 13, p. 27. [5] OL L 107, 1994 4 28, p. 8. [6] OL L 225, 1995 9 22, p. 1. -------------------------------------------------- PRIEDAS Direktyvos 91/414/EEB I priedo lentelės pabaigoje įrašomos šios eilutės: "Nr. | Įprastas pavadinimas, identifikavimo numeriai | IUPAC pavadinimas | Grynumas | Įsigalioja | Įrašymo termino pabaiga | Konkrečios nuostatos | 56 | Mekopropas CAS Nr. 7085–19–0 CIPAC Nr. 51 | (RS)-2-(4-chlor-o-toliloksi)propiono rūgštis | 930 g/kg | 2004 m. birželio 1 d. | 2014 m. gegužės 31 d. | Galima įregistruoti tik kaip herbicidą. Siekiant įgyvendinti VI priede nustatytus vienodus principus, atsižvelgiama į mekopropo peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2003 m. balandžio 15 d., išvadas, ypač į jos I ir II priedėlius. Atlikdamos šį bendrą įvertinimą: - valstybės narės ypatingą dėmesį turi skirti požeminio vandens apsaugai, kai veiklioji medžiaga naudojama regionuose, kuriuose vyrauja pažeidžiamo dirvožemio ir (arba) klimato sąlygos. Kai kuriais atvejais, registracijos sąlygose turėtų būti numatytos riziką mažinančios priemonės,valstybės narės ypatingą dėmesį turėtų skirti netikslinių nariuotakojų apsaugai. Prireikus turėtų būti taikomos riziką mažinančios priemonės. | 57 | P-mekopropas CAS Nr. 16484–77–8 CIPAC Nr. 475 | (R)-2-(4-chlor-o-toliloksi)propiono rūgštis | 860 g/kg | 2004 m. birželio 1 d. | 2014 m. gegužės 31 d. | Galima įregistruoti tik kaip herbicidą. Siekiant įgyvendinti VI priede nustatytus vienodus principus, atsižvelgiama į P-mekopropo peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2003 m. balandžio 15 d., išvadas, ypač į jos I ir II priedėlius. Atlikdamos šį bendrą įvertinimą: valstybės narės ypatingą dėmesį turi skirti požeminio vandens apsaugai, kai veiklioji medžiaga naudojama regionuose, kuriuose vyrauja pažeidžiamo dirvožemio ir (arba) klimato sąlygos. Kai kuriais atvejais, registracijos sąlygose turėtų būti numatytos riziką mažinančios priemonės. | 58 | Propikonazolas CAS Nr. 60207–90–1 CIPAC Nr. 408 | (±)-1-[2-(2,4-dichlorfenil)-4-propil-1,3-dioksolan-2-ilmetil]-1H-1,2,4-triazolas | 920 g/kg | 2004 m. birželio 1 d. | 2014 m. gegužės 31 d. | Galima įregistruoti tik kaip fungicidą. Siekiant įgyvendinti VI priede nustatytus vienodus principus, atsižvelgiama į propikonazolo peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2003 m. balandžio 15 d., išvadas, ypač į jos I ir II priedėlius. Atlikdamos šį bendrą įvertinimą: valstybės narės ypatingą dėmesį turėtų skirti netikslinių nariuotakojų ir vandens organizmų apsaugai. Prireikus registracijos sąlygose turėtų būti numatytos riziką mažinančios priemonės,valstybės narės ypatingą dėmesį turėtų skirti dirvožemio organizmų apsaugai, kai naudojimo normos yra didesnės kaip 625 g veikliojo ingrediento/ha (pvz., naudojant vejoje). Prireikus registracijos sąlygose turėtų būti numatytos riziką mažinančios priemonės (pvz., vietinio naudojimo schema). | --------------------------------------------------